text: Fængselsmuseet i Horsens får 21,9 millioner af Nordea-fonden
  20 marts 2015 kl. 10.11
  Nordea-fonden uddeler 21,9 mio. kr. til Fængselsmuseet i Horsens til at skabe et levende og holdningsskabende museum.
  - Med støtten fra Nordea-fonden får vi mulighed for at skabe verdens bedste fængselsmuseum.
  Sådan lød den spontane reaktion fra leder af Fængselsmuseet i Horsens, Anne Bjerrekær, efter meddelelsen fra Nordea-fonden om, at fonden støtter udviklingen af Fængselsmuseet på FÆNGSLET i Horsens med i alt 21.887.000 kroner.
  - Ud over at udstille de tusindvis af historiske genstande og fortælle de mange spændende historier fra fængslet får vi mulighed for at udfordre og invitere museumsgæsten til selv at tage stilling, til selv at være med i den aktuelle debat, og til selv at få mulighed for at bidrage aktivt til udstillingen, siger Anne Bjerrekær.
  De mange penge skal bruges på fem projekter, bl.a. en rekonstruktion af den 18 m lange tunnel, flugtkongen Carl August Lorentzen i 1949 gravede fra en strafcelle i fængslets hovedbygning ud under forgården frem til inspektørens kartoffelkælder, hvorfra han kunne stikke af via et kældervindue.
  